AN COIMISIÚN EORPACH An Bhruiséil,21.6.2021 COM(2021) 315 final TUARASCÁIL ÓN gCOIMISIÚN CHUIG AN gCOMHAIRLE maidir le cé acu atá, nó nach bhfuil, acmhainneacht leordhóthanach le haghaidh na Gaeilge ag institiúidí an Aontais, i gcoibhneas le teangacha oifigiúla eile an Aontais Eorpaigh, chun Rialachán Uimh. 1 a chur i bhfeidhm gan mhaolú ón 1 Eanáir 2022 amach





























I.Réamhrá Chuaigh Éire isteach sna Comhphobail Eorpacha in 1973. Tráth a bhí Éire ag dul isteach sna Comhphobail, níor iarr sí an Ghaeilge a bheith ina teanga oifigiúil agus oibre; níor iarr sí ach na Conarthaí a aistriú go Gaeilge agus an ceart a bheith ag a cuid saoránach cumarsáid a dhéanamh le hinstitiúidí an Aontais Eorpaigh i nGaeilge. Dá thoradh sin, níor cuireadh an Ghaeilge leis an liosta de theangacha oifigiúla agus oibre i Rialachán Uimh. 1 , ná níor dhréachtaigh ná níor fhoilsigh institiúidí an Aontais reachtaíocht i nGaeilge. In 2005, d’iarr Éire an Ghaeilge a bheith ina teanga oifigiúil agus oibre ag institiúidí an Aontais Eorpaigh. Le Rialachán (CE) Uimh. 920/2005 dheonaigh an Chomhairle an stádas sin ón 1 Eanáir 2007 . Cuimsíodh leis sin maolú sealadach ar Rialachán Uimh. 1, rud a d’fhág, i dtaca leis an oibleagáid gníomhartha reachtacha a dhréachtú agus a fhoilsiú i nGaeilge, nach raibh feidhm ag an oibleagáid sin ach amháin maidir le Rialacháin arna nglacadh go comhpháirteach ag Parlaimint na hEorpa agus ag an gComhairle. Tar éis athbhreithniú a rinneadh in 2010, cuireadh síneadh 5 bliana eile, go dtí an 31 Nollaig 2016 , leis an maolú. In 2015, mar chuid dá bheartas maidir le húsáid na Gaeilge agus eolas ar an nGaeilge a spreagadh, d’iarr Rialtas na hÉireann ar an gComhairle raon feidhme an mhaolaithe a laghdú de réir a chéile d’fhonn deireadh a chur leis faoin 1 Eanáir 2022. Dá bhrí sin, ghlac an Chomhairle Rialachán (AE, Euratom) 2015/2264 (‘an Rialachán’) i mí na Nollag 2015. Dá thoradh sin, tháinig ann do chás nach raibh a shamhail ann roimhe, eadhon níor mhór d’institiúidí an Aontais iarracht sui generis a dhéanamh córas nua teanga a chur ar bun, le tír a bhí cheana féin ina Ballstát den Aontas. San Iarscríbhinn a ghabhann leis an Rialachán leagtar amach amchlár i dtaca le raon feidhme an mhaolaithe a laghdú de réir a chéile chun aistriú go Gaeilge na ngníomhartha reachtacha seo a leanas a chuimsiú: -Treoracha ón bParlaimint agus ón gComhairle – tráth nach déanaí ná an 1 Eanáir 2017; -Cinntí ón bParlaimint agus ón gComhairle – tráth nach déanaí ná an 1 Eanáir 2018; -Rialacháin agus Treoracha ón gComhairle, agus Cinntí ón gComhairle nach sonraítear iontu cé chuige a ndírítear iad – tráth nach déanaí ná an 1 Eanáir 2020; agus -Rialacháin agus Treoracha ón gCoimisiún, agus Cinntí ón gCoimisiún nach sonraítear iontu cé chuige a ndírítear iad – tráth nach déanaí ná an 1 Eanáir 2021. Ceanglaítear ar an gCoimisiún, leis an Rialachán, tuarascáil ar chur chun feidhme an mhaolaithe a chur faoi bhráid na Comhairle, ag dhá thráth éagsúla, sula scoirfidh an maolú d’fheidhm a bheith aige. Ghlac an Coimisiún an chéad tuarascáil an 4 Iúil 2019. Sa tuarascáil seo - an dara tuarascáil - tugtar tuairisc ar an dul chun cinn a rinneadh idir Eanáir 2016 agus Aibreán 2021 (Roinn II) agus, faoi mar a leagtar síos in Airteagal 3 den Rialachán, tugtar tuairisc ar cé acu atá acmhainneacht leordhóthanach ag institiúidí an Aontais, i gcoibhneas leis na teangacha oifigiúla eile, chun Rialachán Uimh. 1 a chur i bhfeidhm gan mhaolú ón 1 Eanáir 2022 amach (Roinn III) nó nach bhfuil. In éagmais Rialachán ón gComhairle lena bhforálfaí a mhalairt, scoirfidh an maolú d’fheidhm a bheith aige ón 1 Eanáir 2022 amach agus foilseofar na gníomhartha dlí uile i nGaeilge san Iris Oifigiúil go comhuaineach le gach teanga oifigiúil eile de chuid institiúidí an Aontais. II.An dul chun cinn atá déanta maidir leis an maolú a laghdú de réir a chéile a.Comhar le hÉirinn D’oibrigh institiúidí an Aontais agus Éire i gcomhar le chéile chun an Rialachán a chur chun feidhme, ós freagracht chomhroinnte é an cuspóir sin a bhaint amach. Tá obair thábhachtach déanta ag an dá pháirtí, go comhpháirteach agus astu féin, agus rinne siad bearta nach ndearnadh riamh roimhe. Ón tús, ba mhór ag institiúidí an Aontais roinnt tionscnamh a ghlac Éire faoina straitéis ‘Straitéis 20 Bliain don Ghaeilge 2010-2030’ chun úsáid agus eolas ar an nGaeilge a mhéadú. Chuaigh institiúidí an Aontais i bpáirt le hÉirinn san iarracht sin agus rinne siad bearta nuálacha chun cur le hacmhainneacht na Gaeilge agus chun méadú ar a bhfuil ar fáil de dhoiciméid agus d’acmhainní teanga i nGaeilge, rud a rinne saibhriú ar éiceachóras iomlán na Gaeilge. Bunaíodh grúpa faireacháin um an maolú don Ghaeilge, grúpa ina bhfuil ionadaithe ó sheirbhísí teanga institiúidí an Aontais agus na hÉireann chun faireachán a dhéanamh ar an dul chun cinn agus chun tosaíochtaí bliantúla a ghlacadh sna réimsí seo a leanas: oearcaíocht d’institiúidí an Aontais; oacmhainneacht na soláthraithe seirbhíse seachtracha; ocomhar méadaithe maidir le hacmhainní teanga; agus osaincheisteanna a bhaineann leis an bhfáil ar chorpas dlí an Aontais (acquis).

Chuaigh an grúpa i mbun oibre in 2016 agus leanfar den obair sin go dtí go scoirfidh an Rialachán d’fheidhm a bheith aige. Leanfar den chomhar, agus sin i bhfoirm eile, tar éis 2021, agus sainiúlachtaí chás na Gaeilge á gcur san áireamh. Tá cur síos sna chéad ranna eile ar an dul chun cinn atá déanta le 5 bliana anuas i dtaca leis na ceithre réimse sin.

b. Aistriúcháin go Gaeilge a sholáthar An reachtaíocht, an cás-dlí agus cineálacha eile doiciméad, de réir riachtanais pholaitiúla agus riachtanais chumarsáide eile, sin is ábhar don éileamh ar aistriúchán ag institiúidí an Aontais. Freastalaíonn na hinstitiúidí ar an éileamh ar aistriúchán go Gaeilge, dála na dteangacha oifigiúla eile, trí mheascán acmhainní a úsáid, meascán ina bhfuil cumasc d’fhoireann inmheánach bhuan agus shealadach, den seachfhoinsiú agus d’acmhainní teicneolaíochta teanga. Agus an sreabhadh oibre á bhainistiú, déantar measúnuithe riosca cuimsitheacha chun a áirithiú go leithdháiltear na hacmhainní go hiomchuí. Chun próiseas reachtach rianúil a áirithiú, tugtar an phríomhthosaíocht d’aistriú na reachtaíochta, agus tugtar tosaíocht do chineálacha eile doiciméad ina dhiaidh sin. Agus na chéad trí mhéadú incriminteacha curtha i gcrích ag institiúidí an Aontais cheana féin agus iad i mbun an ceathrú hincrimint a chur i gcrích in 2021, tá ag éirí leo laghdú céimnitheach an mhaolaithe a ionramháil, agus rianúlacht an phróisis reachtaigh ilteangaigh á cosaint acu san am céanna. Chomh maith leis sin, i gcomhréir le hAithris (4) den Rialachán, mhéadaigh institiúidí an Aontais an méid faisnéise atá ar fáil i nGaeilge faoi ghníomhaíochtaí an Aontais, trí chineálacha eile doiciméad a aistriú. Is é an toradh a bhí air sin gur tháinig méadú faoi thrí ar an méid a aistrítear go Gaeilge ó bhí 2016 ann. Is í incrimint 2021 an méadú is substaintiúla, incrimint nach mbaineann ach leis an gCoimisiún. A bhuí leis an incrimint sin, meastar go dtiocfaidh méadú 70% ar an méid reachtaíochta a aistreofar go Gaeilge sa Choimisiún. Faoi dheireadh 2021, ní mór do na hinstitiúidí a bheith ullamh chun freastal ar gach éileamh i dtaca le reachtaíocht a aistriú go Gaeilge. Ina fhianaise sin, ba cheart a thabhairt faoi deara gur cheart comhaontuithe idirnáisiúnta a fhoilsiú i nGaeilge ón 1 Eanáir 2022 amach. I bhfianaise fhad suntasach na ndoiciméad sin, beidh ualach suntasach breise ar na hinstitiúidí, ualach a bhaineann le tograí nua le haghaidh comhaontuithe idirnáisiúnta agus leis na comhaontuithe a bhfuil togra le haghaidh cinneadh ón gComhairle maidir lena síniú agus lena dtabhairt i gcrích curtha i láthair ag an gCoimisiún cheana, nó a chuirfidh sé i láthair le linn 2021. Chomh maith leis sin tá institiúidí an Aontais ag ullmhú don mhéadú atá le teacht ar an éileamh ar chineálacha eile doiciméad a aistriú go Gaeilge, go háirithe doiciméid ina dtugtar faisnéis faoi ghníomhaíochtaí an Aontais. Déanann sin difear don Choimisiún go háirithe, óir de réir mheastachán an Choimisiúin is féidir go dtiocfaidh méadú faoi dhó ar an méid foriomlán a bheidh le haistriú go Gaeilge de bharr an éilimh breise ar chineálacha eile doiciméad a aistriú, agus déanann sé difear freisin don Pharlaimint, óir measann sí go dtiocfaidh méadú nach beag ar an méid a bheidh le haistriú aici féin. I gcás na gcineálacha doiciméad sin bainfidh an Coimisiún leas as córas solúbtha chun na riachtanais aistriúcháin a chur in ord tosaíochta. c. Baill foirne Ghaeilge a earcú Gné thábhachtach a bhaineann leis an acmhainneacht chun an Rialachán a chur chun feidhme is ea líon leordhóthanach ball foirne Gaeilge a bheith ann i gcoibhneas leis na teangacha oifigiúla eile. In 2015, shainaithin institiúidí an Aontais agus Éire an dúshlán is mó a bheadh rompu: an líon beag saineolaithe Gaeilge atá ar fáil. Rinneadh meastachán ar riachtanais earcaíochta institiúidí uile an Aontais ar bhonn fhigiúirí soláthair foirne 2014 . Ach rinneadh ciorruithe ar líon foirne gach roinne teanga ó bhí 2015 ann, rud a d’fhág gurbh éigean athbhreithniú a dhéanamh ar na hacmhainní agus gurbh éigean coigeartuithe a dhéanamh ar an gcumasc d’fhoireann inmheánach, den seachfhoinsiú agus d’acmhainní teicneolaíochta teanga. Cé gur baineadh moill as an ráta earcaíochta i bhformhór na n‑institiúidí in 2020 de dheasca phaindéim COVID-19, is i méid a chuaigh an líon foirne inmheánach Gaeilge, ó 58 in 2016 go dtí 138 i mí Aibreán 2021 (féach Tábla 1). Forbhreathnú ar an dul chun cinn atá déanta maidir le baill foirne aistriúcháin Ghaeilge a earcú Chun cur le hacmhainneacht chobhsaí inmheánach na seirbhíse aistriúcháin Gaeilge, d’eagraigh institiúidí an Aontais sraith de chomórtais EPSO in 2016, 2017, 2018 agus 2021 le haghaidh poist bhuana d’aistritheoirí, dlítheangeolaithe agus cúntóirí. Chuir líon measartha ard iarrthóirí isteach ar na comórtais ach níor éirigh ach le 10 n‑aistritheoir agus 9 gcúntóir in 2017, agus 15 aistritheoir agus 3 dhlítheangeolaí in 2019. Tá comórtais EPSO le haghaidh dlítheangeolaithe don Choimisiún, don Chomhairle agus don Pharlaimint, mar aon le comórtas EPSO le haghaidh profléitheoirí/eagarthóirí teanga don Pharlaimint agus don Chúirt Bhreithiúnais ar siúl faoi láthair. I gcomhthráth leis sin, rinne institiúidí an Aontais bearta speisialta agus rinne siad dianinfheistíocht maidir le foireann shealadach a earcú agus a oiliúint chun cur leis an acmhainneacht a bhí ann. Ó bhí 2016 ann, sheol siad 42 phróiseas roghnúcháin le haghaidh foireann shealadach. Chun freagairt don spéis a léirigh an linn áitiúil teangeolaithe, d’eagraigh an Coimisiún, i mí Feabhra 2020, comórtas roghnúcháin de chuid EPSO le haghaidh aistritheoirí ar chonradh gníomhaire shealadaigh agus an rogha ann na haistritheoirí a earcú in Éirinn (sa Ghráinsigh i gContae na Mí). D’éirigh le 50 aistritheoir sa chomórtas, agus earcóidh an Coimisiún timpeall 20 acu sa dara leath de 2021. Measann institiúidí eile an Aontais go n‑earcóidh siad 40 ball foirne eile trí bhíthin comórtais EPSO atá ar siúl faoi láthair agus trí bhíthin próisis roghnúcháin shealadacha bhreise. San iomlán, tá beartaithe ag na hinstitiúidí timpeall 60 ball foirne breise a earcú faoi dheireadh 2021, rud a fhágfaidh go mbeidh líon foirne na bhfoirne Gaeilge inchomparáide le líon foirne fhormhór na dteangacha oifigiúla eile. De bharr na mbeart sin, tháinig méadú ar an acmhainneacht inmheánach atá ag institiúidí an Aontais chun seirbhísí a sholáthar i nGaeilge. Mar sin féin, baill foirne shealadacha is ea sciar mór den fhoireann i gcomparáid leis an sciar den fhoireann atá buan: 56% ar fud institiúidí an Aontais (e.g. 60% den fhoireann atá sealadach i seirbhís aistriúcháin an Choimisiúin agus 100% sa Chúirt Bhreithiúnais). Tá bearta á ndéanamh ag institiúidí an Aontais chun cur le sciar na n‑aistritheoirí agus na ndlítheangeolaithe buana. Thug an Pharlaimint comórtas inmheánach le haghaidh foireann bhuan i gcrích in 2021; sheol an Chúirt Bhreithiúnais comórtas inmheánach in 2020 agus reáchtálfaidh an Chomhairle ceann eile in 2021. Ateangaireacht agus profléitheoireacht Cé nach dtagraítear don ateangaireacht sa mhaolú, ní mór riachtanais na seirbhíse teanga sin a chur san áireamh chomh maith, ós minic gur ag earcú ón linn chéanna daoine a bhíonn seirbhísí ateangaireachta agus seirbhísí aistriúcháin na n‑institiúidí éagsúla. Go dtí seo bhí institiúidí an Aontais in ann freastal ar an éileamh ar an ateangaireacht go Gaeilge. Tá dhá ateangaire bhuana agus ceithre ateangaire shealadacha ag Ard-Stiúrthóireacht Ateangaireachta an Choimisiúin Eorpaigh, ardstiúrthóireacht a fhreastalaíonn ar cheithre cinn d’institiúidí an Aontais, agus iarrfaidh sí comórtas inmheánach a reáchtáil le haghaidh ateangairí Gaeilge. Tháinig méadú ar líon na n‑iarrataí a fuair Ard-Stiúrthóireacht na hAteangaireachta ar ateangaireacht ón nGaeilge (‘Gaeilge éighníomhach’): aon iarraidh amháin a fuair sí in 2016 agus ocht n‑iarraidh a fuair sí in 2020. Ó bhí 2016 ann, iarradh ar Ard-Stiúrthóireacht na hAteangaireachta ateangaireacht a sholáthar go Gaeilge (‘Gaeilge ghníomhach’) aon uair amháin, in 2019. Chuidigh an Coimisiún cúrsa máistreachta san ateangaireacht chomhdhála a bhunú in Ollscoil na hÉireann, Gaillimh, agus tacaíonn sé leis i gcónaí. I bParlaimint na hEorpa (dála Pharlaimint na hÉireann), cuirtear ateangaireacht ón nGaeilge ar fáil i seisiúin iomlánacha (lena n‑áirítear seisiún na hoíche), ach ní chuirtear ateangaireacht go Gaeilge ar fáil iontu, agus i gcás cruinnithe eile, cuirtear an ateangaireacht ar fáil ach réamhfhógra a fháil.

Teastaíonn cúntóirí Gaeilge ó Oifig Foilseachán an Aontais chun eagarthóireacht teanga agus profléitheoireacht a dhéanamh. Tá dhá ghníomhaire shealadacha Gaeilge ag obair in Oifig na bhFoilseachán faoi láthair agus táthar ag iarraidh cur le hacmhainneacht Ghaeilge na hoifige de réir a chéile ionas go mbeidh sí i gcomhréir leis an líon foirne atá ag formhór fhoirne na dteangacha oifigiúla eile. Tábla 1: An líon foirne Gaeilge in institiúidí an Aontais 2016 – 2021 2016 2017 2018 2019 2020 Aibreán 2021 Faoi dheireadh 2021 (réamhaisnéis) Foireann 58 80 101 123 138 138 +/- 200 An sciar d’fhoireann shealadach 57% 45% 56% 53% 60% 56% [N/Bh] Méadú feasachta Ó bhí 2016 ann, tá institiúidí an Aontais agus Éire ar obair ag méadú feasachta faoi dheiseanna gairme le haghaidh teangeolaithe Gaeilge in institiúidí an Aontais; mar chuid de sin, reáchtáladh cúig chomhdháil bhliantúla ar an aistriúchán agus ar an ateangaireacht Ghaeilge agus comhdhálacha ag ar spreagadh daoine le tabhairt faoi ghairm an dlítheangeolaí. Chun aird chainteoirí óga Gaeilge an lae inniu a tharraingt ar ghairm an aistriúcháin, tá an comórtas bliantúil Aistritheoirí Óga, comórtas do dhaltaí meánscoileanna Gaeilge, á eagrú ag an gCoimisiún agus ag Éirinn gach bliain ó bhí 2017 ann, agus is í Éire a dhéanann urraíocht ar na duaiseanna. Tháinig méadú ar an líon rannpháirtithe sa chomórtas sin: 26 scoil a bhí rannpháirteach ann in 2017 agus 34 scoil a bhí rannpháirteach ann in 2020. Ó bhí 2017 ann, mhaoinigh Éire seó bóthair chun aird a tharraingt ar na deiseanna fostaíochta a bhaineann leis an nGaeilge, go háirithe gairmeacha in institiúidí an Aontais. Tá Straitéis nua Post AE d’Éirinn á tarraingt suas freisin chun gairmeacha san Aontas a chur chun cinn agus chun cur leis an líon ball foirne Gaeilge atá ag obair in institiúidí an Aontais. De dheasca phaindéim COVID-19, is ar líne a reáchtáladh cuid mhaith de na himeachtaí a bhí beartaithe le haghaidh 2020, amhail an chomhdháil bhliantúil a bhíonn á heagrú ag Éirinn agus ag an gCoimisiún le chéile. Tá iarrachtaí móra déanta ag Éirinn freisin chun iarrthóirí a ullmhú do ghairmeacha in institiúidí an Aontais agus chun borradh a chur faoin earcaíocht. Ó bhí 2007 ann, cheap Éire sraith cúrsaí ollscoile a teagascadh trí mheán na Gaeilge ar fad nó a raibh codanna díobh i nGaeilge, cúrsaí faoin Tionscnamh Ardscileanna Gaeilge go háirithe. Go hachomair, cé gur baineadh moill as an ráta earcaíochta i bhformhór na n‑institiúidí in 2020 de dheasca na paindéime, tá na foirne Gaeilge sna hinstitiúidí curtha ar bun ar dhóigh go bhfuil siad ar aon struchtúr le foirne na dteangacha oifigiúla eile. Táthar fós ag earcú in 2021, rud a fhágfaidh go mbeidh líon foirne na bhfoirne Gaeilge inchomparáide leis an gcuid is mó d’fhoirne na dteangacha oifigiúla eile. Chun aghaidh a thabhairt ar an gcóimheas ard atá ann idir an fhoireann shealadach agus an fhoireann bhuan, is tosaíocht ag institiúidí an Aontais é comórtais EPSO bhreise agus/nó comórtais inmheánacha bhreise a eagrú chun foireann bhuan a earcú chun leanúnachas gnó agus seirbhís inbhuanaithe a áirithiú. d. Acmhainneacht na soláthraithe seirbhíse seachtracha Aistriúchán Déanann institiúidí an Aontais sciartha difriúla dá gcuid oibre aistriúcháin go Gaeilge a sheachfhoinsiú, faoi mar a dhéanann siad i gcás teangacha eile. Is é an Coimisiún is mó a dhéanann obair a sheachfhoinsiú, agus an tIonad Aistriúcháin agus an Pharlaimint ina dhiaidh sin. Tá Cúirt Iniúchóirí na hEorpa, an Banc Ceannais Eorpach agus an Banc Eorpach Infheistíochta ag brath go hiomlán ar an seachfhoinsiú, cé gur lú i bhfad na méideanna atá i gceist. Ó bhí 2016 ann, tháinig méadú faoi cheathair ar an méid atáthar a sheachfhoinsiú. D’eagraigh an Coimisiún agus an Pharlaimint glaonna nua ar thairiscintí le haghaidh aistriúcháin le linn na tréimhse tuairiscithe chun borradh a chur faoin acmhainneacht agus chun feabhas a chur ar chumas na soláthraithe freagairt go pras don éileamh ar aistriúcháin agus feabhas a chur ar an gcáilíocht. Is i mí Iúil 2020 a tháinig an córas seachfhoinsithe is déanaí de chuid an Choimisiúin i bhfeidhm, córas a bhfuil aon phríomhchonraitheoir amháin ann. Is ábhar misnigh iad na torthaí tosaigh agus ó shin i leith chuir an Coimisiún leis an méid oibre atá á sheachfhoinsiú. Rinne an Pharlaimint, i gcomhpháirt leis an gComhairle, an Chúirt Iniúchóirí, Coiste Eacnamaíoch agus Sóisialta na hEorpa agus Coiste na Réigiún, glao ar thairiscintí a sheoladh i mí na Samhna 2018. Go luath in 2020, thosaigh an Pharlaimint ag obair le conarthaí nua chun aistriúcháin a sheachfhoinsiú, aistriúcháin go Gaeilge san áireamh. Thosaigh an Chomhairle ag seachfhoinsiú ábhar Gaeilge den chéad uair in 2020. Ní dhearna na Coistí aon obair aistriúcháin a sheachfhoinsiú fós. Ar an mórchóir bíonn cáilíocht mhaith sna haistriúcháin Ghaeilge a fhaightear trí sheachfhoinsiú. D’fhéadfadh sé go mbeadh gá le tuilleadh acmhainneachta san earnáil seachfhoinsithe ós rud é go measann institiúidí an Aontais go dtiocfaidh méadú ar an éileamh. In Éirinn, is i mí na Nollag 2020 a bhí an scrúdú creidiúnaithe is déanaí le haghaidh aistritheoirí agus eagarthóirí. D’éirigh le 10 n‑iarrthóir sa scrúdú sin, rud a fhágann go bhfuil 211 aistritheoir creidiúnaithe agus 8 n‑eagarthóir chreidiúnaithe san iomlán ann anois. Ateangaireacht agus profléitheoireacht As measc na 14 shaor-ateangaire chreidiúnaithe a oibríonn ón nGaeilge agus atá ar liosta comhpháirteach na dtrí sheirbhís ateangaireachta de chuid an Aontais, eadhon, Ard-Stiúrthóireacht Ateangaireachta an Choimisiúin, Ard-Stiúrthóireacht LINC na Parlaiminte agus Ard-Stiúrthóireacht Ateangaireachta na Cúirte Breithiúnais, níl ach seisear díobh creidiúnaithe chun ateangaireacht a dhéanamh go Gaeilge. Níor éirigh le haon iarrthóir sna trialacha creidiúnaithe in 2016, 2017, 2019 ná 2020. I mí an Mhárta 2020 thug Oifig na bhFoilseachán i gcrích próiseas tairisceana le haghaidh profléitheoireacht ar fhoilseacháin ghinearálta, agus an conradh a bhí mar thoradh air sin beidh sé i bhfeidhm ar feadh 4 bliana. Mar chuid den chonradh nua le haghaidh cásdlí áirítear an phrofléitheoireacht ar an dlí-eolaíocht Ghaeilge agus d’fhéadfaí sin a sheachfhoinsiú ina hiomláine ó 2023 amach. Ó bhí mí Dheireadh Fómhair 2020 ann tá seachfhoinsiú á dhéanamh ar chuid den phrofléitheoireacht a dhéantar ar shraith C den Iris Oifigiúil, trí bhíthin conradh le haghaidh foilseacháin dhlíthiúla. Is go hinmheánach a dhéantar an phrofléitheoireacht ar shraith L den Iris Oifigiúil. Méadú feasachta Le linn na tréimhse tuairiscithe eagraíodh sraith d’imeachtaí méadaithe feasachta, maidir leis na deiseanna atá ann dul i mbun oibre leis na hinstitiúidí, le haghaidh soláthraithe seirbhíse seachtracha. Chun teagmháil a dhéanamh leis an oiread daoine ab fhéidir, bhí imeachtaí ar líne agus imeachtaí i bpearsa ar an himeachtaí a reáchtáladh mar chuid den tsraith imeachtaí sin. I gcomhdháil 2018 a d’eagraigh an Coimisiún agus Éire i mBaile Átha Cliath, díríodh ar na riachtanais seachfhoinsithe reatha agus ar na riachtanais seachfhoinsithe a bheidh ann amach anseo. e. Acmhainní Gaeilge Ar na hacmhainní a áirítear freisin mar acmhainní aistriúcháin, tá acmhainní teanga amhail bunachair théarmaíochta agus uirlisí aistriúcháin ríomhchuidithe. Lean institiúidí an Aontais agus Éire den tionscadal téarmaíochta Gaeilge IATE , tionscadal atá ar an bhfód le 14 bliana agus a bheidh á mhaoiniú ag Éirinn go deireadh 2021. 70 266 iontráil a soláthraíodh mar chuid den tionscadal go dtí seo (i gcomparáid le 56 860 iontráil in 2015). In 2016, thosaigh institiúidí an Aontais ag obair i gcomhar le hÉirinn chun líonra de shaineolaithe ar shainréimsí téarmaíochta le hinniúlacht Ghaeilge a chur ar bun in Éirinn. Maoineoidh Éire an tionscadal go ceann bliain eile agus thug sí gealltanas tuilleadh saineolaithe le hinniúlacht Ghaeilge a thabhairt isteach sa líonra. I mí na Nollag 2020 foilsíodh an Concise English-Irish Dictionary, leagan clóite den Fhoclóir Nua Béarla-Gaeilge ar líne, an chéad mhórfhoclóir Béarla-Gaeilge ó bhí 1959 ann. Uirlisí aistriúcháin ríomhchuidithe agus an meaisínaistriúchán, is nithe ríthábhachtacha iad ó thaobh na héifeachtúlachta de. Cothaítear na huirlisí sin le corpais dhátheangacha nó ilteangacha, ar minic iad i bhfoirm cuimhní aistriúcháin a bhunaítear ar aistriúcháin a rinneadh cheana. Faoi láthair, is timpeall 9 milliún deighleog ón nGaeilge nó go Gaeilge (i gcomparáid le 3.5 milliún deighleog in 2015) atá in Euramis, an banc cuimhní aistriúcháin idirinstitiúideach.